## Emergències establix l’alerta taronja en el nord de Castelló per pluges fortes i tempestes acompanyades de graníssol este dimecres

*** S’activa també avís groc per pluges i tempestes amb graníssol en l’interior sud de la província de Castelló**

La Conselleria d’Emergències i Interior, mitjançant el Centre de Coordinació d’Emergències de la Generalitat, ha establit, per a este dimecres, l’alerta de nivell taronja en el nord de la província de Castelló davant de la previsió de pluges fortes amb acumulats de 40 mil·límetres/hora, tempestes i graníssol, segons els avisos de l’Agència Estatal de Meteorologia (AEMET).

El risc de nivell taronja (important) s’ha activat des de les 12:00 fins a les 00:00 hores d’este dimecres, 23 de juliol, tant per a l’interior nord com per al litoral nord de Castelló. L’agència estatal pronostica, a més, en eixes mateixes zones, acumulats de 80 mil·límetres en 12 hores, i no descarta que el graníssol puga ser gran.

Així mateix, també per a esta mateixa franja horària de dimecres, s’ha activat alerta de nivell groc en l’interior sud de Castelló per pluges que podrien ser de 20 mil·límetres/hora i tempestes amb probable graníssol, d’acord amb la predicció d’AEMET.

El Centre de Coordinació ha remés este butlletí d’alertes als ajuntaments afectats, així com als organismes que intervenen en les emergències, i recomana a la ciutadania extremar les precaucions i seguir els consells d’autoprotecció.

Entre estos figuren els de revisar el risc meteorològic dels llocs als quals la població preveja desplaçar-se i conduir a una velocitat moderada i, si és possible, per vies principals. També és important no intentar mai creuar un barranc o una zona amb acumulació d’aigua.

En el cas de trobar-se amb una tempesta de graníssol mentres es conduïx, s’aconsella detindre el vehicle i apartar-lo de la circulació, perquè la carretera es pot convertir en una pista de gel, i, si es pot, col·locar una peça de roba o qualsevol tela davant del cristall per a protegir-se en cas de trencament.

Fecha: 22/07/2025